Veel sellel nädalal kommunikeeris terviseamet, et koroona-viiruse oht pole Eestis kõrge. Näiteks ütles terviseameti epideemiatõrje osakonna nõunik Irina Dontšenko Postimehele antud intervjuus, et Eestis saavad inimesed kergendunult hingata, sest riigisisene leviku oht on väga madal.

Ratas küll lisas, et peame oleme valmis olukorra kiireks muutumiseks ning viiruse laiemaks levikuks.

2013. aasta raportis kirjutatakse aga: "Gripipandeemia oht tekib juhul, kui ringlusse ilmub uus, kõrge patogeensusega inimpopulatsioonis varem mitte esinenud gripiviirus ning esineb selle viiruse laiaulatuslik levik inimeselt-inimesele. Tervikuna võib epideemia hädaolukorra tekkimise tõenäosust hinnata suureks, v.a gripipandeemia tõenäosus, mis on väga suur."

Kusjuures, Irina Dontšenko, keda enne tsiteerisime, on üks antud raporti autoritest, olles selle töörühma juht.

"Arvestades kerget nakkavust, kõrget levikupotentsiaali, elanike immuunkaitse puudumist, põhjusliku ravi piiratud kättesaadavust või puudumist ulatusliku haigestumise korral on tõenäosus viirushaiguse epideemiliseks ja isegi pandeemiliseks levikuks väga suur. Seda kinnitas 2009/2010 A/H1N1/2009 gripipandeemia kogemus. Haigestumist süvendas viirusvastaste ravimite piiratud kogus riigis, selle suhteliselt kõrge hind, vaktsiini puudumine pandeemia haigestumise kõrgperioodil ning riskirühmade ja kogu elanikkonna madal vaktsineerimistega hõlmatus," on raportis kirjas.

Õhtuleht saatis terviseametile küsimused, miks nad oma senises kommunikatsioonis pole tuginenud 2013. aasta raportile, ja lisab vastused esimesel võimalusel.